b'\n_START_ARTICLE_\nMakatwirang bilang\n_START_PARAGRAPH_\nSa matematika, ang makatwirang bilang o numerong rasyonal (Ingles:rational number) ay isang bilang na maisusulat bilang isang praksiyon (bahagimbilang o hatimbilang). Lahat ng rasyonal na bilang ay tunay na bilang, at maaaring positibong bilang o negatibo. Ang isang bilang na hindi makatwiran o rasyonal ay tinatawag na numerong irasyonal o di-makatwirang bilang. Karamihan sa mga bilang na kinakaharap ng mga tao sa pang-araw-araw na buhay ay rasyonal. Kasama rito ang mga praksiyon at mga intedyer o buumbilang.\n_START_SECTION_\nAnyong praksiyon\n_START_PARAGRAPH_\nLahat ng mga makakatwirang bilang ay maisusulat bilang isang praksiyon. Gawing halimbawa ang 1.5. Maaari itong isulat na 1 \\frac{1}{2}, \\frac{3}{2}, o 3/2._NEWLINE_Kasama sa marami pang mga halimbawa ng mga praksiyon na makakatwirang bilang ang \\frac{1}{7}, \\frac{-8}{9}, at \\frac{2}{5}.\n_START_SECTION_\nNagwawakas na mga desimal\n_START_PARAGRAPH_\nAng nagwawakas, nagtatapos, tumitigil, o humihintong desimal ay isang desimal na may partikular na bilang ng mga tambilang (digit sa Ingles) sa kanan ng tuldok na desimal. Halimbawa ng mga ito ang 3.2, 4.075, at -300.12002. Lahat ng mga ito ay makatwiran.\n_START_SECTION_\nPaulit-ulit na mga desimal\n_START_PARAGRAPH_\nAng isang desimal na paulit-ulit ay isang desimal na kung saan may mga walang katapusang maraming mga tambilang sa kanan ng tuldok na desimal, subalit sumusunod sila sa isang paulit-ulit na pasimundan o padron. Isang halimbawa nito ay ang \\frac{1}{3}. Bilang isang desimal, isinusulat ito na 0.3333333333... Ang mga tuldok o elipsis ay nagsasabi na ang bilang na 3 ay umuulit._NEWLINE_Kung minsan, isang pangkat ng mga tambilang ang umuulit. Isang halimbawa ang \\frac{1}{11}. Bilang isang desimal, isinusulat ito na 0.09090909... Sa ganitong halimbawa, ang pangkat ng mga tambilang na 09 ang paulit-ulit._NEWLINE_Gayundin, kung minsan ang mga tambilang ay umuulit pagkaraan ng ibang pangkat ng mga tambilang. Isang halimbawa ang \\frac{1}{6}. Isinusulat ito na 0.16666666... Sa ganitong halimbawa, ang tambilang na 6 ang nauulit, kasunod ng tambilang na 1._NEWLINE_Kapag sinubukan ito sa kalkulador, paminsan-minsan itong maaaring gumawa ng isang kamalian sa pagbubuo o kamalian sa pag-ra-round off sa hulihan. Halimbawa, maaaring ipakita ng kalkulador na ang \\frac{2}{3} = 0.6666667, kahit na walang 7. Binubuo nito ang 6 sa hulihan magpahanggang 7.\n_START_SECTION_\nDi-makatwirang mga bilang\n_START_PARAGRAPH_\nAng mga tambilang pagkaraan ng tuldok na desimal sa loob ng isang irasyonal o di-makatwirang bilang ay hindi umuulit. Halimbawa, ang unang mangilan-ngilang mga tambilang ng \xcf\x80 (Pi) ay 3.1415926535... Hindi umuulit ang mga tambilang, at hindi uulit kaylanman, gaano mang kalayo ang marating sa kanan ng tuldok ng desimal.'